กลุ่มพลังงานพุ่งนำ ตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (3 พ.ย.) โดยได้แรงหนุนจากการดีดตัวขึ้นของหุ้นกลุ่มพลังงานและกลุ่มผู้ผลิตสินค้าโภคภัณฑ์ หลังจากราคาน้ำมันดิบและโลหะปรับตัวสูงขึ้น
4 พ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.4% ปิด (3 พ.ย.) ที่ 378.36 จุด, ดัชนี CAC-40 ตลาดหุ้นฝรั่งเศสปิดที่ 4,936.18 จุด เพิ่มขึ้น 19.97 จุด หรือ +0.41%, ดัชนี DAX ตลาดหุ้นเยอรมันปิดที่ 10,951.15 จุด เพิ่มขึ้น 0.48 จุด หรือ +0.00% และดัชนี FTSE 100 ตลาดหุ้นลอนดอนปิดที่ 6,383.61 จุด เพิ่มขึ้น 21.81 จุด หรือ +0.34%
ตลาดหุ้นยุโรปได้รับปัจจัยบวกหลังจากหุ้นกลุ่มพลังงานและกลุ่มผู้ผลิตสินค้าโภคภัณฑ์ดีดตัวขึ้น โดยหุ้นทุลโลว์ ออยล์ ทะยานขึ้น 18% ขณะที่หุ้นเกลนคอร์ และหุ้นแองโกล อเมริกัน ต่างพุ่งขึ้นกว่า 3.2%
อย่างไรก็ตาม หุ้นโฟล์คสวาเกนร่วงลง 1.5% หลังจากยอดขายรถยนต์โฟล์คสวาเกนขยับขึ้นเพียง 0.24% สู่ระดับ 30,387 คันในเดือนต.ค. เมื่อเทียบกับช่วงเดียวกันของปีที่แล้ว นอกจากนี้มีรายงานว่า สำนักงานคุ้มครองสิ่งแวดล้อมของสหรัฐ (EPA) ได้ออกหนังสือแจ้งเตือนการละเมิด (NOV) เป็นครั้งที่ 2 แก่บริษัทโฟล์คสวาเกน อันเป็นผลจากการติดตั้งซอฟต์แวร์โกงการตรวจสอบไอเสียในรถยนต์ดีเซลที่มีเครื่องยนต์ขนาดใหญ่
หุ้นธนาคารสแตนดาร์ด ชาร์เตอร์ด ร่วงลง 6.7% หลังจากสแตนดาร์ด ชาร์เตอร์ด ธนาคารสัญชาติอังกฤษ ประกาศแผนยกเครื่องธุรกิจครั้งใหญ่ด้วยการระดมทุน รวมทั้งการลดจำนวนพนักงานลงราว 15,000 ตำแหน่งภายในปี 2561 และการยุติกิจการในบางประเทศ, หุ้นยูบีเอส ซึ่งเป็นธนาคารรายใหญ่ที่สุดของสวิตเซอร์แลนด์ ร่วงลง 4.3% หลังจากธนาคารได้เปิดเผยกำไรสุทธิในไตรมาส 3 มูลค่า 2.1 พันล้านฟรังค์ หรือ 2.13 พันล้านดอลลาร์ ซึ่งตัวเลขดังกล่าวน้อยกว่าการคาดการณ์ของตลาด